משה עציוני

משה עציוני (קלַפּהולץ) (28 באוגוסט 1908 – 23 באוגוסט 1997) היה שופט בית המשפט העליון בישראל.

ביוגרפיה
משה עציוני נולד בז'אבנו שבגליציה באימפריה האוסטרו-הונגרית (לאחר המלחמה בפולין), לשיינדל לבית גרוסברד ויעקב קלפהולץ. בשנת 1932 סיים תואר מוסמך במשפטים באוניברסיטת קרקוב וב-1935 קיבל בה תואר דוקטור למשפטים.
בנעוריו החל לפעול בתנועת השומר הצעיר. בשנים 6–1932 ערך בקרקוב את "נאשה ואלקה" (Nasza Walka, 'מאבקנו').
ב-1936, בסיום לימודיו, עלה לארץ ישראל. תחילה עבד כפועל בתל אביב ולאחר מכן עבר לירושלים, שימש מזכיר ועד רחביה ולמד בבית הספר המנדטורי למשפטים. בשנת 1940 הוסמך כעורך דין ועבד כשנתיים במשרדו של עו"ד מרדכי עליאש. בשנים 1942–1945 עבד בעריכת דין והיה היועץ המשפטי של מחלקת התעשייה הכבדה והייצור המלחמתי בממשלת המנדט.

בשנת 1945 מונה לשופט שלום בתל אביב. עם קום המדינה בשנת 1948 התמנה לשופט ראשי בבית משפט השלום בחיפה. מאוחר יותר הוא שימש נשיא בית משפט השלום בחיפה, שופט ונשיא בבית המשפט המחוזי בחיפה ומשנת 1971 שופט בית המשפט העליון, עד פרישתו לגמלאות בהגיעו לגיל שבעים. בעת פרישתו עמד עציוני בראש ועדת הבחירות המרכזית.

עציוני עמד בראשותן של מספר ועדות ציבוריות:
 ועדת החקירה שפעלה באוגוסט 1958 לחקירת אירועי מרד האסירים בכלא שטה.
 ועדת החקירה הציבורית לעניין מאורעות 9 ביולי 1959 בוואדי סאליב (1959);
 ועדת החקירה הממלכתית בעניין השמועות בדבר מתן תשלומי כסף להטיית משחקים בליגה הלאומית בכדורגל (1971);
 ועדה לבדיקת חוק אימוץ ילדים (1979);
 ועדה ממלכתית לבדיקת מעמד המורה ומקצוע ההוראה (1978–1979).

לאחר פרישתו מכס השיפוט היה עציוני נשיא בית הדין הציוני העליון.

ביוני 1943 נשא את יהודית שפָּאן. היה אב לשניים: יעקב ועמוס.
בנו הצעיר הוא פרופ' עמוס עציוני, מנהל בית החולים מאייר לילדים שליד בית חולים רמב"ם בחיפה. אחד מנכדיו, עו"ד דוד עציוני, כיהן כסגן ראש עיריית חיפה. על שמו רחוב בחיפה.

עציוני נקבר בקבורה חילונית בקיבוץ מרחביה.

לקריאה נוספת
 אליקים רובינשטיין, לזכר השופט משה עציוני ע"ה: משפט, תבונה ואהבת אדם ועם, משפט וממשל 5 (2000), 401–407
 'Etzioni, Moshe,' in: Harry Schneiderman, Itzhak J. Carmin, Who's who in world Jewry, 1978, p. 229.

קישורים חיצוניים

הערות שוליים

אנשי העלייה החמישית
פקידי ממשלת המנדט
בוגרי בית הספר המנדטורי למשפטים
שופטי בית המשפט העליון
יושבי ראש ועדות חקירה ממלכתיות
יושבי ראש ועדת הבחירות המרכזית
שופטי בית המשפט המחוזי בחיפה
נשיאי בית המשפט המחוזי בחיפה
שופטי בית משפט השלום בחיפה
סגני יושב ראש המועצה להשכלה גבוהה
אישים הקבורים במרחביה
ישראלים שנולדו ב-1908
ישראלים שנפטרו ב-1998